정조 9년
持平李晴疏曰。伏以。臣性本愚迷。居在鄕曲。內失家庭之學。外無師友之助。空疎淺薄。只是年少一蒙騃耳。僥倖一第。又犯不幸之戒。自顧慙恧。無望榮進。伏遇聖明。天覆海涵。不遺菅蒯。擢置講製之列。俾蒙陶甄之澤。誨諭諄篤。恩榮備極。臣每瞻天頌祝。感淚被面。思欲竭誠盡力。毋孤聖上勸課成就之至仁盛意。而緣臣受氣旣駁。用工甚淺。以至詞華小技。亦未猶人。三年課習。累次居殿。了無尺寸之長。徒積怠忽之罪。若論官職任使。雖該司庶僚。實非可堪。矧玆臺閣淸顯。尤豈有一分近似之望哉。今於千萬意外。伏奉除旨。以臣爲司憲府持平者。臣於是時。適在鄕廬。未及承聞。只以郊幸隔日。不敢偃處。罔夜上來。祗伏路左。不料召牌儼臨。陪扈有命。臣於是逃遁不得。章皇出肅。而撫躬循省。實不知所以自措也。夫臺地。淸選也。風憲。重任也。苟非言議足以見重。風節足以動人。則莫宜居是職也。況今習俗頹敗。綱紀紊亂。尤宜峻選方正之士。以畀振勵之責。而今以如臣孱劣。苟然充數。其何以上下繩糾。匡君違而裨世道哉。此不但臣之自知也。明矣。伏想日月之鑑。庶幾俯燭而無餘。今若以因緣事會。副急一出。仍爲蹲據之計。則其爲壞廉防而玷名器者。當復如何。伏乞天地父母。特垂哀憐。遞臣見帶之職。使得專意於講製之業。熟讀經史。溫習詞章。幸於異日。賴天之靈。稍有將進之效。則實我殿下生成之澤也。臣旣不敢以見職自居。則不宜贅及他說。而區區憂愛之忱。有不能自已者。敢此附陳焉。臣竊伏惟念帝王爲學。與匹庶有異。蓋匹庶之學。雖其造詣精深。經綸富贍。而不在其位。不遇其時。則終不得措諸實用。施諸事業。而若人君之爲學。旣有可行之位。又有可爲之時。今日所學。乃爲今日之用。明日所學。亦爲明日之用。做說一致。體用同塗。其責之大。其功之博。顧不盛歟。臣竊覸殿下。以聰明有爲之姿。懋緝熙不已之工。睿學洞貫於今古。心法克造乎精微。內無音樂聲色之娛。外絶馳騁弋獵之好。凡所以爲聖學之累者。絶無絲毫之可言。日新之德。可謂至矣。時敏之工。可謂盡矣。而獨其符驗之見外者。曾無尺寸之成效。綱紀不立。規模未定。一日二日。牽補以過。噫嘻。是誠何爲而然也。臣愚死罪。竊以爲。此殆殿下學問之功。有所未至也。蓋其立志尙患未固。制治不得其要。講讀而少體行之工。事爲則多姑息之弊。心存奮勵。而或狃於小安。政懋振作。而每患於循常。施措多近於文具。聰聽過詳於細務。未嘗罪一言官。而亦未見採用之實。每欲痛戒侈風。而終未聞儉約之效。夫人君。一國之標準。而殿下所以存心而出治者。顧未免如是。則其亦無惑乎憂勤雖切而治效愈邈也。且今在廷之臣。非不掄揀。而未聞有經濟之才。任事之臣。雖無權奸。而間或有闒茸之輩。愛君不如愛身。好義不如好利。大官未能出脫於富貴。小臣不免冒干於榮祿。以故居廟堂者。不以濟時救民自任。處臺閣者。不以格君正誼爲責。賓對建白。不出文書細瑣之務。經席猷謨。率多功利卑近之說。遇事無擔當之意。進言有依違之態。夫元首必資於股肱。而群臣之所以事君而奉職者。若是其卑下。則又何怪乎政日乖而事日非也。嗚呼。知得如此是病。不如此是藥。從前數者之弊。旣由於我殿下志不立行不逮。則顧今一反之道。惟在奮於志而果於行耳。況表端則影直。源淸則流潔。殿下之所以自治者。苟能以三代自期。奮發振勵。無一毫因循姑息之意。則在廷之臣。雖不足以仰體聖意之萬一。而亦豈敢徒事淟涊。以負我殿下平明之治哉。伏願殿下。毋曰學已至而治已成。益勉踐行之工。益懋久大之圖焉。臣嘗聞朱子之言曰。邦籙之靈長。專在於輔養儲嗣。夫儲嗣。國本也。國本正而天下正焉。是故。羲經有養正之訓。詩人詠燕貽之謨。目今悠悠萬事。豈有過於是者哉。恭惟我春宮邸下。睿知日就於溫文。沖齡漸臻於干尺。震官已闢。离筵將設。德性之成就。氣質之薰陶。此其時也。若夫早諭之方。蒙養之道。前後廷臣。以此進言者。指不勝屈。以臣愚蒙。其何敢更有所陳。而第念岐嶷之質。未及乎就傅之齡。嬉遊之間。易暬於阿保之屬。沖年觀感。惟在我殿下身敎之方。殿下之一動一靜。莫非我邸下所監法也。殿下之一語一默。莫非我邸下所濡染也。此不但遇物之誨。過庭之訓而已。苟於造次起居之間。無一不率以正。衣服器用之制。無一不示以正。隨處誘掖。隨事訓迪。浸漬穠郁。自然爲良知之感發。則敬承之譽斯在。而以貞之休可覩矣。豈不休哉。伏願殿下。深留睿念焉。嗚呼。自古建官設職之意。蓋嘗爲官擇人。而不是爲人擇官。則其在惟其人之道。不必問東西南北。而隨才是用者。誠爲不易之道矣。夫何近日以來。排比二字。遂成一副當規模。通一人則必也對擧。擬一望則惟恐偏重。蓋不如是。則群疑交集。衆謗相隨。故不得不互對竝擬。以致色目之嫌滋廣。而公平之論不行。有識之歎。豈有其極。且夫用人。各取所長。通才誠不易得。固有能於此而不能於彼。亦有優於彼而不足於此。所以虞廷命官。各循其才。周官分職各有所掌。而近日則不然。苟是地閥之可取。資歷之已優。則文學政事。無所不可。錢穀甲兵。無適不宜。夫以日降之人材。責之以古人之所不能者。豈理也哉。臣於是決知其能否相混。而百度不擧矣。伏願繼自今。嚴飭銓曹。惟人是擇。惟才是用。擺脫排比之套。革祛循資之風。毋循前習。俾有實效焉。噫嘻。亂逆。何代無之。而豈有如丙丁諸賊者乎。鄭妻之元惡而爲獜謙之根柢。龜柱之巨慝而爲量翼之窩窟。又一轉而有沮遏大計之國榮。投進凶疏之德相。由前則肆射日之凶。由後則釀滔天之禍。又再轉而澤白之凶言。仁京之凌犯。千妖百怪。迭出交作。及至夏賊之變。而天經地義。民彝物則。擧皆斁塞而滅絶矣。噫嘻。痛矣。尙忍言哉。集千古極惡大憝。而不足以論此賊也。擬千古重律極刑。而不足以懲此賊也。蛇虺梟獍。無以言其惡。震蝕虹星。無以喩其變。纔提而氣先塞。欲言而膽先掉。今日在廷之臣。孰不欲嚼肝寢皮。而跽斬之法。只及其身。鉤治之律。未施黨與。惟有殄滅之典。少伸憤痛之情。而夢仁之待年。恭恒之減等。殆若尋常治逆者然。古今天下。寧有是哉。嗚呼。施以無少長皆斬之律。尙未足少洩輿憤之萬一。而今乃上下相持。殆成臺閣之故紙。在臣民憤不欲生之心。將何以少慰乎。伏願殿下。亟允三司之請。俾逆種勿留焉。嗚呼。向來揆明之獄。亦由於鄭妻之尙未施法。夫凶如鄭妻。惡如鄭妻。而朝家所以治之者。反使喙息鄕庄。任使便居。則惟其包藏凶圖。釀成禍機者。勢所必至。況一區坡山。自是先正杖屨之鄕。則有北不受。人情固然。夫以賈似道之大奸。而建寧之人。猶且若浼。則況可以無前妖逆。偃息於玆土乎。臣謂亟允三司之請。永絶禍亂之本。上以伸王法之嚴。下勿汚仁里之風。至於龜賊出陸之命。雖出我聖上仰慰慈殿之心。而人心易訛。世道好嬗。纔因巨魁之移配。輒增凶徒之氣勢。跳踉之類。酌酒而賀。覬覦之輩。抵掌而起。國是之靡定。隄防之蕩然。不特嵎賊逃躱之變而已。以殿下之明聖。何不念及於此乎。臣謂亟寢龜柱出陸之命。夬施邦刑。以杜禍源。嗚呼。尹得孚之背馳國論。右袒凶賊之罪。果何如也。以夏賊之窮凶極惡。必欲血戰公議。吹噓奬拔。則得孚之黨與於此賊。的然可知。頃當疎釋之時。成命還寢之請。僅發於一儒臣之口。而迄未有嚴覈情節。痛絶根因之擧。世道之憂。已無可言。而至於李魯春之事出。則又不勝萬萬憤惋。夫前日之攻得孚者。魯春也。今日之救得孚者。亦魯春也。其改換頭面。回互奸譎之狀。有不忍正視。而此於渠。猶屬細故。傳襲凶賊之話頭。必欲國邊之網打者。究厥心腸。將欲何爲。雖然。是豈一魯春所可辦得者哉。是必有一種怪鬼之徒。結爲聲援。或回戀宿處。反攻義理。或假托疏通。不辨淑慝。主張邪說。慫慂誘脅之致耳。思之及此。寧不痛歎。是宜一問魯春。打破窩窟。而累月牢囚。尙未鉤覈。自南間而爲馬房。自馬房而爲保放。罪固罔赦。而律則從輕。其可謂國有法乎。臣謂尹得孚李魯春。一體嚴鞫。各施當律焉。至若日昨諸罪人處分。又不勝萬萬憂歎之至。李萬軾之締結凶徒。譸張凶論者。此實王法之所不容。當初酌配。已是失刑之大者。昨秋減等。亦由處分之過中。而該府覆啓。旣循輿情。臺啓請寢。寔出公議。則其子之肆然鳴冤。尤極放恣。固當付諸攸司。嚴治其罪。而乃反因其所訴。遽命量移。邦憲之解弛。隄防之隳壞。已無可言。而況又因此而特下諸罪人減釋之命。噫。此何故也。殿下。以諸賊之罪。眞有可貰之端耶。抑謂罪雖難貸。而特以邦慶之無前。姑此屈法而宥之耶。若謂之罪固可貰。則前後臺臣之啓。可見公議之至嚴。若謂之同施大霈。則遇赦疎放。卽不過尋常竄配之類而已。豈可以罪關隄防。干係至重者。容易擧論乎。伏願聖明。更加三思。亟寢成命焉。夫懲討。所以治國賊而明義理。則居言地者。所宜務積忱誠。極其嚴截。而向來憲臣柳河源之草草一疏。不過數行。依俙說去。全沒頭緖。了無沬血致討之意。不免含糊塞責之跡。名以臺章。而若是草率。今始初見。未知憲臣。有何難處之端。而不欲開口吐說。甘自歸於應文不誠之科耶。論其擧措。不勝駭痛。臣謂前掌令柳河源。亟施刋削之典。斷不可已也。臣於安東幼學金復建等上言中。引先正臣文成公李珥之言。竊有所駭惑者。夫先正之卒。在於穆廟朝甲申。而謹按金宇顒年譜。則宇顒之編續綱目。乃在庚寅。然則先正之歿。實在續編前七年也。先正。又安知棄世七年之後。宇顒之有此書。而先有此言乎。蓋宇顒之於先正。與之周旋經席。上下敷奏。則固嘗有之。而若其晩來臭味。則大相崖異。今玆復建等之譸作虛言。假托先正。以至上達天聽者。極爲駭妄。而況書院請額。卽士林之論也。非四件中事也。閤外章疏。自有其例。駕前呼籲。前古所無。此路一開。後弊難防。臣謂金復建。令攸司科治。以懲其虛妄之罪。仍令該曹。曉諭京外。以杜此等雜糅之弊。亦不可已也。臣無任屛營祈懇之至。答曰。省疏具悉。新入臺閣。能陳君德時政。予庸嘉之。當體念。次陳輔養之說。目下悠悠萬事。豈有過於是。亦當留意。銓注之排比。予嘗切惡之。至於循資之規。便成習俗。今雖不可猝變。苟欲矯捄。豈無其方。此兩段。另飭銓曹。懲討事。前已悉諭諸批。柳河源事。原疏下語。全未記得。而爾之如是論斷。殊未知妥當。金復建事。不必然。爾其勿辭察職。